Spandokter gestraf oor bakleiery | Netwerk24
01 Januarie 2020 09:53
Daar is selfs op die atletiekbaan om die rugbyveld baklei voordat die situasie ontlont is. Foto: Getty Images
Munster se spandokter, Jamie Kearns, is ’n opgeskorte skorsing van drie weke en ’n boete van €2 000 (sowat R31 300) opgelê vir sy aandeel in ’n massa-bakleiery tydens Saracens se Europese Kampioenebeker-sege oor Munster in Desember.
Rugby365 berig Europese Professionele Klubrugby (EPCR), die beheerliggaam van die reeks, het bevestig ’n onafhanklike paneel het bevind Kearns het die Saracens-haker Jamie George “beledig”.
Saracens se hulpafrigter Alex Sanderson het destyds beweer die bakleiery, waarby sowat 30 spelers betrokke was, het gekom nadat Kearns vir George oor sy gewig gespot het.
Die bakleiery het oorgeloop na die atletiekbaan om die rugbyveld voordat die situasie ontlont is.
Munster word deur die voormalige Springbokhulpafrigter Johann van Graan gebrei.
Kearns se skorsing is vir 12 maande opgeskort en die paneel het dit in ag geneem dat hy “onmiddellik berou getoon het” vir sy uitlating.
Saracens, die verdedigende kampioen, het die kragmeting op Allianz Park met 15-6 gewen.